รัฐบาลเล็งยกเลิก กู้ “กยศ.” ต้องมีคนค้ำ! ชี้ไม่ใช่การลงทุนแสวงหากำไร
รัฐบาลเล็งยกเลิก กู้ “กยศ.” ต้องมีคนค้ำ! ชี้ไม่ใช่การลงทุนแสวงหากำไร
รัฐบาลเล็งยกเลิก กู้ “กยศ.” ต้องมีคนค้ำ! ชี้ไม่ใช่การลงทุนแสวงหากำไร
17 พ.ย. 2563

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ในที่ประชุมคณะรัฐมนตรี (ครม.) วันนี้ (17 พ.ย.63) นายอนุทิน ชาญวีรกูล รองนายกรัฐมนตรี และรมว.สาธารณสุข แสดงความเป็นห่วงกรณีปัญหาลูกหนี้กองทุนเงินให้กู้ยืมเพื่อการศึกษา (กยศ.) โดยหารือที่ประชุม ครม.เพื่อหาแนวทางปรับหลักเกณฑ์ยกเลิกผู้ค้ำประกัน เนื่องจากการกู้ยืมดังกล่าว เป็นการลงทุนในทรัพยากรมนุษย์ซึ่งเป็นอนาคตของชาติ ไม่ได้เป็นการลงทุนเพื่อแสวงหากำไร
“ส่วนใหญ่ผู้ค้ำประกันก็คือญาติพี่น้อง ซึ่งประสบความเดือนร้อนไม่ต่างกัน ส่งผลให้ผู้ค้ำประกันต้องแบกรับภาระในทางคดีความจากการถูกฟ้องร้อง หลายคนต้องถูกยึดทรัพย์ ส่งผลให้บางรายมีความต้องการที่จะกู้เงินยืมเรียน แต่ไม่สามารถหาผู้ค้ำประกันตนเองได้” น.ส.ไตรศุลี กล่าว
พร้อมระบุว่า ดังนั้นเพื่อเป็นการเพิ่มโอกาสทางการกู้ยืมเงินเพื่อการศึกษา และหาทางออกให้กับกลุ่มผู้ค้าประกันในปัจจุบันและอนาคต รัฐจึงควร กำหนดหลักเกณฑ์การกู้ โดยปลดผู้ค้ำประกัน และไม่มีผู้ค้ำประกันต่อไป แต่ควรให้นักเรียน นักศึกษาได้เป็นผู้ค้ำประกันตนเอง โดยที่ประชุม ครม.รับทราบ และมอบหมายนายอาคม เติมพิทยาไพสิฐ รมว.คลัง พิจารณาเพื่อดำเนินการต่อไป
อย่างไรก็ดี ที่ผ่านมารัฐบาลโดยกระทรวงการคลัง มีมาตรการช่วยเหลือลูกหนี้ กยศ. ในสถานการณ์แพร่ระบาดของไวรัสโควิด-19 เช่น การลดเบี้ยปรับ 7.5% เหลือ 0.5% ที่จะสิ้นสุดในวันที่ 31 ธ.ค.63 รวมถึงการลดเบี้ยปรับให้กับผู้กู้ยืมที่ปิดบัญชี และผู้กู้ยืมที่ชำระให้เป็นปกติ 80% และ 75% ตามลำดับ
นอกจากนี้ ยังมีการพักชำระหนี้ให้กับผู้กู้ที่มีบัตรสวัสดิการแห่งรัฐ 2 ปี การผ่อนผันชำระหนี้ ระงับการเรียกหนี้ งดการขายทอดตลาด ซึ่งจะสิ้นสุดในสิ้นปีนี้ และชะลอการบังคับคดีสิ้นสุดในวันที่ 31 ธ.ค.64
“รัฐบาลมีความห่วงใยพี่น้องประชาชนทุกกลุ่ม โดยเฉพาะนักเรียน นิสิตนักศึกษา ที่ได้รับผลกระทบจากสถานการณ์ทางเศรษฐกิจ จึงมีมาตรการต่าง ๆ ออกมาช่วยเหลือ รวมถึงเตรียมปรับหลักเกณฑ์การกู้ยืม กยศ.เพื่ออำนวยความสะดวกและบรรเทาความเดือดร้อนให้ได้มากที่สุด” น.ส.ไตรศุลี กล่าว
 